钦定古今图书集成/明伦汇编/官常典/第783卷 > 奚陟
## 钦定古今图书集成/明伦汇编/官常典/第783卷 > 奚陟

按《唐书》本传，“陟字殷卿，其先自谯亳西徙，故为京兆
人。少笃志，通群书。大历末，擢进士、文辞清丽科，授弘
文馆校书郎。德宗立，谏议大夫崔河图持节使吐蕃，
表陟自副，以亲老辞不拜。杨炎辅政，召授左拾遗。居
亲丧，毁瘠过礼。朱泚反，走间道及车驾于兴元，拜起
居郎、翰林学士，不就职。贼平，改太子司议郎，历金部”、
吏部员外。会左右丞缺，转左司郎中。贞元八年，迁中
书舍人。于是江南、淮西皆大水，诏陟劳问循慰，所至
人人便安。中书吏倚宰相势，常姑息，独陟遇之无假
借。先是，右省杂给，视职田禀主事，与拾遗等，陟以奉
稍为率，由是吏官有差。中书令李晟有纸笔猥料积
于省，它日以遗舍人，而杂事舍人常私有之。陟均舍
寮无厚薄，虽细务皆身亲其劳，久益强力，人以为难。
迁刑部侍郎。京兆尹李充有美政，裴延龄恶之，诬劾
充比陆贽数遗金帛，当抵罪，又干没京兆钱六十八
万缗，请赴比部钩校。时郎中崔元翰怨贽，揣延龄指，
逮系搒掠甚急，内以险文，陟持平无所上下。具狱上，
且言：“京兆钱给县馆”传，馀以度支符用度略尽充。既
免，元翰不得意，以恚死。陟寻知吏部选事，迁侍郎，铨
综平允，时谓与李朝隐略等，不能发，清明如裴行
俭、卢从愿也。十五年，病痈，帝遣医疗视，敕曰：“陟，贤臣，
为我善治之。”卒，年五十五，赠礼部尚书。陟少自砥厉，
著名节。常荐权德舆为起居舍人、知制诰，杨于陵为
郎中，其后皆有名。子敬元。